**Bilag 4 - Rammeaftale**

|  |
| --- |
| **Kontraktudkast på Kørsel med kølemad** |

mellem

[Leverandør]

[CVR-nr.]

[Adresse]

[Telefon]

[Telefax]

(Herefter benævnt Leverandør)

og

Fredericia Kommune

Gothersgade 20

7000 Fredericia

(herefter benævnt FK)

**1. Baggrund**

Nærværende kontrakt er indgået efter afholdt udbud i henhold til udbudsbekendtgørelsesnr. [201X/S XX/XXXX.] i overensstem­melse med lov nr. 1564 af 15. december 2015 (udbudsloven).

Der er tale om en eneleverandør rammeaftale på ydelsen kørsel af kølemad til FK i kontraktperioden.

**2. Kontraktgrundlag**

Formålet med aftalen er at fastlægge Leverandørens vilkår for opfyldelsen af nærværende kontrakt med FK, samt at fastlægge vilkårene for samarbejdet mellem Leverandøren og FK.

Leverandøren skal i samarbejde med FK forestå udførelsen af opgaven i henhold til udbudsmaterialet. Leverandøren er ansvarlig for at overholde alle på området gældende love og regler.

Kontrakten beskriver Udbyders og Leverandørs forpligtigelser og rettigheder.

Kontraktgrundlaget består i prioriteret rækkefølge af:

1. Kontrakten mellem FK og Leverandør
2. Supplerende oplysninger, herunder eventuelle rettelsesblade, spørgsmål og svar [samt eventuelle præciseringer anført i referat fra afholdt afklarende møde] (sidste led udgår såfremt der ikke er afholdt et afklarende møde)
3. Udbudsmateriale med tilhørende bilag af [dd.mm.åååå]
4. Leverandørs tilbud af [dd.mm.åååå]

Såfremt der sker senere skriftlige ændringer i samarbejdet anses det ligeledes som en integreret del af aftalen. Indførte ændringer, der ikke må forrykke udbudsgrundlaget væsentligt, skal fremgå af ændringsmeddelelser, underskrevet af begge parter.

Er andet ikke bestemt i kontrakten, gælder Købelovens regler, og herudover finder dansk rets almindelige regler anvendelse.

Leverandørs almindelige salgs- og leveringsbetingelser finder ikke anvendelse i denne kontrakt.

**3. Ikrafttræden og ophør**

Aftaleperioden vil være fra 01.11.2018 til 31.10.2022. Kontrakten er uopsigelig for FK i de første 2 år af kontrakten. Herefter har FK mulighed for at opsige aftalen til udgangen af en måned. Dette skal ske med 6 måneders skriftlig varsel.

Aftalen udløber uden yderligere varsel.

**4. Loyalitet**

Parterne skal medvirke i opfyldelsen af nærværende kontrakt på en loyal og rimelig måde, der er egnet til at fremme samarbejdet og en smidig udførelse af de af kontrakten omfattede ydelser.

**5. Tredjemands rettigheder**

Leverandøren indestår overfor FK for, at Leverandørens tilbud og opfyldelse af kontrakten, ikke på nogen måde krænker tredjemands rettigheder.

Anlægges der sag mod FK i denne forbindelse, er Leverandøren pligtigt i enhver henseende at holde FK skadesløs for enhver omkostning i forbindelse med sagen, som måtte blive påført FK.

Foreligger der krænkelser af tredjemands ret, er Leverandøren pligtig for egen regning at skaffe FK retten til fortsat at gøre anvendelse af Leverandørens tilbud eller at bringe krænkelsen til ophør ved at ændre eller erstatte tilbuddet, såfremt dette er muligt i henhold til nærværende kontrakt.

Omsætningen med FK i denne aftale må ikke blive genstand for udbetaling af bonus, gebyr, rabatandel eller anden form for godtgørelse til tredjemand.

**6. Leverandørens indeståelser og forpligtelser**

Leverandøren indestår for, at aftalen opfyldes under anvendelse af landets gældende love og regler, herunder miljøregler, standarder og EU regler.

Leverandøren forpligter sig til at rådgive FK om alle forhold af relevans for FK i hele aftalens løbetid.

Konstaterer eller forudser Leverandøren forhold, der kan føre til væsentlige problemer eller uhensigtsmæssigheder eller væsentligt formindske FK’s udbytte af aftalen, er Leverandøren forpligtet til straks at oplyse FK herom og fremkomme med forslag til ændring af aftalen.

Leverandøren skal anvende et formaliseret system for kundereklamationer for at sikre, at disse behandles seriøst. Registrering af reklamationer skal danne grundlag for korrigerende og forebyggende handlinger, således at gentagelsestilfælde undgås.

Leverandøren kan hverken ved skjulte eller åbenlyse mangler påberåbe sig reglerne om forsinket reklamation.

Leverandøren forpligter sig til at ansætte ledige i det omfang det er muligt til løsning af opgaven. Dette sker efter nærmere aftale med Jobcenter Fredericia. Leverandøren er selv forpligtiget til at kontakte Jobcenteret på telefon 72113600 og herefter give en tilbagemelding til kontaktpersonen på udbuddet.

Leverandørens chauffør, som er tilknyttet opgaven, skal senest 3 måneder efter kontraktstart, have bestået førstehjælpskursus. Leverandørens chauffør skal løbende være opdateret på området. Leverandøren skal dokumentere dette senest 3. måneder efter kontraktstart. FK kan i kontraktperioden løbende kræve dokumentation for, at leverandørens chauffør er opdateret indenfor førstehjælp.

**7. Brugsret**

FK har brugsretten til enhver form for materiale og oplysninger i forbindelse med Leverandørens opfyldelse af kontrakten.

FK er dog ikke berettiget til at udnytte brugsretten på kommerciel vis.

**8. Priser og fakturering**

For bestillinger foretaget i henhold til kontrakten gælder de i Leverandørens tilbud angivne priser.

Alle fakturaer skal gebyrfrit fremsendes elektronisk, jf. LBK nr. 798 af 28. juni 2007 om offentlige betalinger mv.

Fakturaer fremsendes til forbrugsstedet på baggrund af det oplyste EAN-lokationsnummer.

Fakturaer skal indeholde følgende oplysninger:

* EAN-lokationsnummer på den enhed hos FK, som skal modtage fakturaen
* Varebetegnelse og kvantum
* Fakturabeløb
* Kontrakthavers CVR-nummer.

Uanset hvorledes ordrer er afgivet, skal elektroniske fakturaer udarbejdes i det fællesoffentlige OIOUBL2.02 og fremsendes enten via NemHandel.dk, eller via VANS (Value Added Network Service).

FK er berettiget til at udskyde betalingen, hvis faktura ikke modtages elektronisk, eller hvis ovenstående oplysninger mangler.

**9. Prisregulering**

Priserne skal være faste de første 12måneder regnet fra kontraktens start. Herefter kan der ske dokumenterede prisreguleringer 1 gang årligt den 1. november. Første prisregulering kan ske med virkning fra den 01.11.2019. Prisreguleringen kan maksimalt svare til udviklingen i Danmark Statistiks nettoprisindeks på baggrund af indeksets fremskrivning fra juli 2018 til juli 2019.

Tilsvarende reguleringsformel gælder for evt. følgende prisreguleringer, dog med fremskrivning af årstal.

Leverandøren kan dog til enhver tid kræve, at lovgivningsmæssigt fastsatte afgifter og afgiftsstigninger, som bliver kendt efter, at kontrakten er indgået, og som bliver pålagt leverandøren i forhold til de af kontrakten omfattede produkter, tillægges de aftalte priser.

Prisregulering sker på leverandørens foranledning ved meddelelse af indekstal og den procentvise regulering, der ønskes foretaget. Hvis prisreguleringen vedrører lovgivningsmæssigt fastsatte afgiftsændringer, skal dokumentation for afgiftsændringerne fremsendes. Prisreguleringer skal meddeles og godkendes af FK senest 30 dage før ikrafttræden.

Priserne inkl. prisreguleringer må aldrig overstige leverandørens officielle listepriser.

Varsel om prisreguleringer skal via mail sendes til den af FK udpegede kontraktholder.

Prisændringers ikrafttræden er betinget af, at en opdateret prisliste fremsendes pr. e-mail til Team Udbud & Indkøb 14 dage inden ændringens ikrafttræden.

Prisen kan i øvrigt ikke reguleres på anden vis end som beskrevet ovenfor.

**10. Betalingsbetingelser:**

30 dage fra fakturadato.

Alle priser er angivet i danske kroner eksklusive moms.

Alle betalinger skal ske i danske kroner.

**11. Statistikker**

Leverandør skal efter anmodning med en måneds varsel udarbejde og fremsende statistik over omsætningen på aftalen. Statistikken skal indeholde detaljerede oplysninger om

* antal kasser, der er leveret under område 2 på ugebasis.
* antal timer, der på ugebasis er brugt på henholdsvis område 1, 2 og 3.
* hvilken chauffør, der har kørt hvilke dage.
* tidsrummet for levering på alle områder for alle kørte dage.
* antal kørte km på ugebasis.
* antal akutlevering på område 2 og 3 på månedsbasis.

Statistikken udarbejdes vederlagsfrit.

Manglende indsendelse af efterspurgt statistik kan gøre Leverandør inhabil i genudbud af aftaleområdet, da Leverandør kan være i besiddelse af oplysninger, som kan give en konkurrencemæssig fordel i forhold til øvrige Tilbudsgivere.

**12. Kvalitetssikring**

Leverandøren garanterer, at de leverede ydelser nøje er i overensstemmelse med de angivne minimumskriterier pkt.22 (inkl. underpunkter) i udbudsbetingelserne og Leverandørens tilbud.

**13. Garanti og reklamation**

Hvor intet andet er anført gælder købelovens reklamations- og ansvarsregler.

Leverandørs almindelige salgs- og leveringsbetingelser finder ikke anvendelse i forhold til leverancer foretaget i henhold til nærværende kontrakt.

**14. Forsikring**

Leverandør forpligter sig til i kontraktperioden at have tegnet ansvarsforsikring, arbejdsskadeforsikring, sædvanlig tingsforsikring, samt sædvanlig erhvervs- og produktansvarsforsikring, herunder driftstabsforsikring for skader, for hvilke der er ansvar efter dansk rets almindelige regler.

Ansvarsforsikringen skal omfatte skader på 3. mandsperson og ting.

Eventuelle skader som Leverandør måtte forårsage eller på anden måde være involveret i

ved udførelsen af sit arbejde for FK er kommunen uvedkommende, og ansvaret herfor påhviler alene Leverandør.

Leverandør bærer ansvaret og hæfter endvidere ubegrænset, solidarisk og direkte for

eventuelle underleverandører og entreprenørers forhold, som falder indenfor kontrakten.

Eventuelle selvrisici for ovennævnte forsikringer er uvedkommende for FK og skal afholdes af Leverandør selv.

Leverandøren skal på anmodning dokumentere, at forsikringerne er i kraft, og overgive FK kopi af forsikringspolicer samt kvittering for præmiens betaling.

**15. Misligholdelsesbeføjelser**

Enhver af parterne kan hæve aftalen med øjeblikkelig virkning, såfremt den anden part gør sig skyldig i væsentlig misligholdelse eller gentagne gange overtræder kontraktens bestemmelser, hvor en enkelt overtrædelse ikke isoleret set vil være væsentlig misligholdelse.

**Misligholdelse:**

Som misligholdelse anses bl.a.:

* Forsinkelser i forbindelse med udførelse af opgaverne
* Mangler ved ydelsen/produkterne
* Undladelse af information til FK om uregelmæssigheder i den daglige drift og service hos Leverandøren.

Disse oplistninger er ikke udtømmende, idet der kan forekomme andre former for misligholdelse.

Dersom Leverandøren gentagne gange ikke opfylder sine forpligtelser iht. denne kontrakt, der er at betragte som misligholdelse, anses dette som væsentlig misligholdelse.

Foreligger der misligholdelse, skal Leverandøren uden ugrundet ophold meddele FK dette, og Leverandøren skal ved samme lejlighed underrette FK om, hvad der vil blive gjort for at afhjælpe misligholdelsen, og hvad Leverandøren vil gøre for at undgå, at tilsvarende misligholdelse indtræder i fremtiden.

FK kan stille krav til den måde, hvorpå misligholdelsen skal bringes til ophør, og de skridt der skal tages for at undgå tilsvarende misligholdelse fremover.

Særlige misligholdelsesbeføjelser i tilfælde af mangler ved ydelsen:

Leverandøren skal straks ved konstateret mangler ved ydelsen sørge for afhjælpning. Sker dette ikke er FK berettiget til så vidt muligt at anvende en anden kontraktpart. Eventuel difference i prisen bæres af Leverandøren.

Såfremt manglen ikke kan afhjælpes af andre, kan FK hæve aftalen. I så fald er Leverandøren kun berettiget til at modtage betaling for dokumenterede udgifter i forbindelse med allerede gennemførte dele af aftalen og kun efter eventuel modregning af erstatningskøb.

**Væsentlig misligholdelse:**

Som væsentlig misligholdelse anses bl.a.,

* Manglende overholdelse af gældende direktiver, love, bekendtgørelser og andre myndighedskrav i øvrigt, i kontraktperioden.
* Såfremt Leverandøren ændrer i ydelserne uden meddelelse til FK.
* Gentagne gange manglende overholdelse af krav og bestemmelser i nærværende kontrakt.

Disse oplistninger er ikke udtømmende, idet der kan forekomme andre former for væsentlig misligholdelse.

Leverandøren er i øvrigt ansvarlig efter dansk rets almindelige regler om misligholdelse og væsentlig misligholdelse, herunder reglerne om forholdsmæssig afslag, dækningskøb, erstatningsansvar mv. og det forudsættes, at reglerne herom kan bringes i anvendelse samtidig, således at betaling af erstatning, dækningskøb, forholdsmæssigt afslag m.v. ikke udelukker hinanden.

I tilfælde af FK’s forsinkelse med betaling:

Såfremt der ikke sker rettidig betaling, kan Leverandøren kræve forrentning af det skyldige beløb efter rentelovens bestemmelser.

FK er overfor Leverandøren ansvarlig efter dansk rets almindelige regler.

**16. Erstatningspligt**

Parterne er overfor hinanden erstatningspligtige efter dansk rets almindelige regler.

**17. Ekstraordinær opsigelse af kontrakt**

Såfremt en dansk eller europæisk retsinstans, herunder men ikke begrænset til Klagenævnet for Udbud, Konkurrence- og Forbrugerstyrelsen eller Europa-Kommissionen træffer afgørelse/dom om, at udbudsreglerne eller anden lovgivning er overtrådt i forbindelse med udbudsforretningen med den konsekvens, at kontrakttildelingen annulleres eller kontrakten helt eller delvis erklæres for ”uden virkning”, er FK berettiget til per den dato den pågældende instans fastsætter eller med 2 måneders varsel til den 1. i en måned at opsige kontrakten for fremtiden.

FK’s ret til at opsige Kontrakten gælder selvom afgørelsen/dommen ankes.

Sker opsigelsen på baggrund af ovenstående er hver part frit stillet og parterne kan ikke kræve erstatning af hinanden.

**18. Leverandørens hæftelse for underleverandører**

Såfremt Leverandøren ønsker at gøre brug af underleverandører, der ikke fremgår af aftalen, kræver dette forudgående skriftligt samtykke fra FK.

Leverandøren hæfter fuldt ud for sine underleverandører i forhold til FK på samme måde som for sine egne forhold.

**19. Force majeure**

Parterne kan kun påberåbe sig force majeure, der omfattes af dansk rets almindelige definition af force majeure.

Parterne kan kun påberåbe sig force majeure i det tidsrum, hvor force majeure situationen er gældende, og kun efter skriftlig meddelelse herom til den anden part.

Hver af parterne er berettiget til at annullere aftalen, såfremt den anden part i en sammenhængende periode på 30 dage ikke kan opfylde sine forpligtelser grundet force majeure.

**20. Genforhandling**

Der kan ikke ske genforhandling af væsentlige dele af denne kontrakt.

**21. Tavshedspligt og offentligt påbud**

Leverandøren skal iagttage ubetinget tavshed med hensyn til oplysninger, som Leverandøren i forbindelse med aftalen måtte opnå kendskab til. Sådanne fortrolige oplysninger må alene anvendes og opbevares som led i opfyldelsen af aftalen. Leverandøren skal beskytte sådanne oplysninger med mindst samme omhu, som Leverandøren udviser i omgangen med egne fortrolige forhold og i øvrigt mindst i overensstemmelse med ufravigelige lovgivningskrav. Leverandøren er pligtig at pålægge medarbejdere, der på "need-to-know" basis får adgang til oplysninger omfattet af denne bestemmelse, samme tavshedspligt. Leverandøren er tillige forpligtet til at pålægge alle underleverandører og andre tredjemænd tilsvarende forpligtelse overfor såvel Leverandøren som FK.

FK er omfattet af forvaltningsloven og offentlighedsloven, der kan berettige parter og andre til at få aktindsigt. FK meddeler dog normalt ikke aktindsigt i følsomme oplysninger, uden forinden at have givet den, som oplysningen vedrører, adgang til at udtale sig herom. FK er ikke bundet af udtalelsen.

FK’s økonomiske interesser kan også være til hinder for aktindsigt. Særligt følsomme oplysninger, der efter lovgivningen er tavshedsbelagte, må normalt ikke videregives, idet der dog kan være pligt til at videregive dem til andre myndigheder.

Ovenstående bestemmelse gælder ikke såfremt lovgivning, eller 3. part forlanger og får medhold i begæring om aktindsigt i hele/dele af kontrakten.

FK skal i øvrigt henvise til forvaltningslovens og offentlighedslovens almindelige regler om aktindsigt.

FK forbeholder sig dog ret til at bekendtgøre aftalen for medarbejderne på FK’s intranet.

Leverandøren er imidlertid berettiget til at anvende FK som reference.

Parternes tavshedspligt og forpligtelse til fuld diskretion gælder også efter aftalens ophør.

**22. Overdragelse af rettigheder, forpligtelser og fordringer**

Leverandørs rettigheder og forpligtelser i henhold til denne kontrakt kan hverken i fuldt omfang eller kun delvist overlades til tredjemand uden forudgående skriftlig aftale med FK.

Leverandør kan ikke overdrage, sælge, eller optage lån på grundlag af de krav, som Leverandør har ifølge kontrakten med tilhørende bilag.

**23. Forbehold**

Enhver tilretning af nærværende kontrakt begrundet i pålæg, vejledende udtalelser eller andet fra de Kommunale tilsynsmyndigheder, Konkurrencemyndighederne eller Klagenævnet for Udbud kan ske, på den for Leverandøren mindst indgribende måde, uden at der herved er tale om misligholdelse fra FK’s side.

Ovennævnte forbehold påvirker ikke betaling for allerede udførte ydelser, samt de af Leverandøren allerede afholdte omkostninger for planlagte ordrer.

**24. Bodsbestemmelse**

Såfremt Leverandøren uberettiget ophæver aftalen, eller nægter at foretage leveringer under aftalen til de tilbudte priser, med den konsekvens, at FK ophæver aftalen og iværksætter et nyt udbud, ifalder Leverandøren en bod på kr. 150.000. Boden fradrages i det erstatningskrav FK har mod Leverandøren i medfør af punkt 18.

**25. Lovvalg**

Nærværende aftale er undergivet dansk ret.

**26. Værneting**

Ethvert spørgsmål om forståelsen af nærværende aftale, dens indhold, omfang, ophør eller opfyldelse m.v. skal ‑ såfremt mindelig ordning ikke kan opnås ‑ afgøres i første instans - ved retten i den retskreds hvori FK er beliggende. Afhængigt af sagens genstand er dette byretten eller landsretten.

**27. Soliditetsoplysninger, Insolvens og konkurs**

FK forbeholder sig ret til at anmode om soliditetsoplysninger.

Går Leverandøren konkurs, eller indtræder der betalingsvanskeligheder, insolvens, betalingsstandsning eller likvidation, vil dette/disse forhold være at betragte som væsentlig misligholdelse, og de i tilknytning hertil fastsatte beføjelser vil kunne bringes i anvendelse i såvel umiddelbar forlængelse af FK’s kendskab hertil som senere i forløbet, eksempelvis under en betalingsstandsning eller likvidation.

Såfremt boet har ret til at indtræde i kontrakten i medfør af konkurslovens bestemmelser, skal boet efter forespørgsel inden 5 arbejdsdage give skriftlig meddelelse om, hvorvidt boet vil indtræde.

**28. Aftaleeksemplarer**

Nærværende kontrakt underskrives i to eksemplarer, hvoraf hver part modtager et eksemplar.

Dato: Dato:

Underskrift: Underskrift:

­­­­­­­­­­­­­­­­­­­­­­­­­­­­­\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_